Vecpilsētas iela (Jelgava)

Vecpilsētas iela ir senās Jelgavas Lielās ielas daļa, kas saglabājusies lielā mērā neskarta pēc pilsētas sagraušanas 1944. gadā. Gandrīz visa ielas apbūve šodien ir iekļauta aizsargājamo kultūras pieminekļu sarakstā. 18. gadsimta beigās celtā ēka Vecpilsētas ielā 14 ir uzskatāma par vecāko saglabājušos koka ēku Jelgavā.

Kopš 2013. gada ielā 12. septembrī katru gadu notiek Vecpilsētas ielas svētki.

 Vēsture 
Tagadējā Vecpilsētas iela ir senās Lielās ielas () nobeigums pie Dobeles vārtiem, tā atrodama jau 17. gadsimta Jelgavas kartēs.
Pēc Ulmaņa apvērsuma Lielā iela bija pārdēvēta par Vadoņa ielu, pēc Latvijas okupācijas 1940. gada 2. augustā par Staļina ielu, 1941. gada 14. jūlijā par Hermaņa Gēringa ielu (Hermann-Göring-Straße).

Pēc Otrā pasaules kara Lielo ielu iztaisnoja un 1960. gada 6. aprīlī pārdēvēja par Ļeņina prospektu, bet ielas noslēguma posmam saglabāja Lielās ielas nosaukumu.

Trešās Atmodas laikā Jelgavas Tautas deputātu padome ielai 1990. gada 26. aprīlī piešķīra Vecpilsētas ielas nosaukumu.

2007. gada 3. marta naktī Vecpilsētas ielā 13 izcēlās ugunsgrēks, kurā vienā no mājas dzīvokļiem gāja bojā divi cilvēki. Daļēji nodegušo māju atzina par nojaucamu, bet ugunsgrēka izraisītājam piesprieda 30 mēnešu cietumsodu.

2008. gadā Jelgavas pašvaldības būvinspekcijas uzskaitē par bīstamiem graustiem atzina četras Vecpilsētas ielas mājas — 2, 10, 13 un 14.

 Atjaunošana 
2009. gada oktobrī, īstenojot projektu „Jelgavas vecpilsētas atjaunošana un pielāgošana tūrisma attīstībai”, par 47 027 latu pabeigta Vecpilsētas ielas labiekārtošana, ielas abās pusēs izbruģējot ietvi, ierīkojot sakaru kabeļu cauruļvadu sistēmu un izvietojot 13 laternas. 2008. gada decembrī ielas krustojumā ar Dobeles ielu uzstādīja tēlnieka Ronalda Jaunzema veidoto pieminekli 17. gadsimta pilsētas nocietinājumos bijušajiem Dobeles vārtiem.

2015. gadā Jelgavas dome par 18 000 eiro iegādājās koka ēku Vecpilsētas ielā 14, un 2018. gadā sāka tās restaurāciju ar nolūku tajā un blakus esošajā namā Krišjāņa Barona ielā 50 ierīkot Zemgales Restaurācijas centru. 2018. gada jūlijā Jelgavas dome par 3500 eiro iegādājās arī ēku Vecpilsētas ielā 12. 2021. gada 29. jūlijā māju Vecpilsētas ielā 14 atvēra apmeklētājiem. Par vides pieejamības risinājumiem māja Vecpilsētas ielā 14 Jelgavas pašvaldība saņēma konferences „Iekļaujoša dizaina izaicinājumi pilsētvidē” rīkotāju atzinības rakstu, bet konkursā „Latvijas būvniecības gada balva 2019” — 1. vietu nominācijā „Restaurācija”.

 Ievērojamas celtnes 

 Ielu savienojumi 
Vecpilsētas iela ir savienota ar šādām ielām:
 Krišjāņa Barona iela
 Dobeles iela

 Atsauces 

Kategorija:Ielas Jelgavā